-  ప్రతికూలతలతో 76 శాతం మేర క్షీణించిన లాభాలు
-  దాదాపు 5.10శాతం పడిన కంపెనీ షేర్‌ విలువ
నవతెలంగాణ-వాణిజ్య విభాగం :హైదరాబాద్‌ కేంద్రంగా పని చేస్తున్న ప్రముఖ ఔషధ తయారీ సంస్థ డాక్టర్‌ రెడ్డీస్‌ ల్యాబరేటరీస్‌ ఏప్రిల్‌-జూన్‌ త్రైమాసికానికి నిరాశపరిచే ఆర్థిక ఫలితాలను ప్రకటించింది. అమెరికా మార్కెట్లో విక్రయాలు తగ్గడం.. వెనిజులాలో ఆర్థిక సంక్షోభ పరిస్థితుల కారణంగా వ్యాపారానికి అవరోధాలు ఎదురవుతుండడం తదితర ప్రతికూలతలు సంస్థ లాభాలపై ప్రభావం చూపాయి. 2016-17 ఆర్థిక సంవత్సరంలో జున్‌ త్రైమాసిక లాభాలు 76శాతం పతనమయ్యాయి. గత ఏడాది ఇదే కాలంలో సంస్థ నికరలాభాలు రూ.626 కోట్లుగా నమోదు అయ్యాయి. ఈ ఏడాది జున్‌ త్రైమాసికానికి సంస్థ రూ.153 కోట్ల లాభాలతో సరిపెట్టుకోవాల్సి వచ్చింది. త్రైమాసికాల వారీగా సంస్థ లాభాలు తగ్గడం వరుసగా ఇది రెండోసారి. మొదటి త్రైమాసిక కాలంలో డాక్టర్‌ రెడ్డీస్‌ అమ్మకాలు 14.26 శాతం క్షీణతతో రూ.3,222 కోట్లకు పరిమితమయ్యాయి. గత ఏడాది ఇదే త్రైమాసిక కాలంలో సంస్థ రూ.3,758 కోట్ల టర్నోవర్‌ను నమోదు చేసింది. సంస్థకు తొలి త్రైమాసికం చాలా క్లిష్టంగా నమోదైనట్లు డాక్టర్‌ రెడ్డీస్‌ చీఫ్‌ ఆపరేటింగ్‌ ఆఫీసర్‌ అభిజత్‌ ముఖర్జీ తెలిపారు. మంగళవారం హైదరాబాద్‌ కంపెనీ చీఫ్‌ ఫైనాన్షియల్‌ ఆఫీసర్‌ చక్రబర్తీతో కలిసి మీడియా సమావేశంలో మాట్లాడారు. గత త్రైమాసిక కాలంలో సంస్థకు అనేక సవాళ్లు ఎదరైనట్లుగా వారు పేర్కొన్నారు. ప్రతికూల పరిస్థితుల నేపథ్యంలో సంస్థ అన్ని విభాగాలలో అమ్మకాలు తగ్గినట్లుగా వారు వివరించారు. ధరల విషయంలో అనేక సవాళ్లను ఎదుర్కోవాల్సి వచ్చినట్లు వారు వివరించారు. ఈ అంశాలు ప్రధానంగా తమ ఆర్థిక ఫలితాలపై ఎక్కువగా ప్రభావం చూపినట్లుగా వారు పేర్కొన్నారు. ముఖ్యంగా అమెరికా మార్కెట్లో ఒత్తిడి పెరిగిందన్నారు. వెనిజులా వ్యాపారం నష్టాల్లో సాగడం తమ ఆర్థిక ఫలితాలపై తీవ్ర ప్రభావం చూపిందని తెలిపారు. కంపెనీ తిరిగి నాణ్యత పటిష్టతకు చర్యలు తీసుకుంటుందన్నారు. పటిష్టమైన ఉత్పత్తులను విడుదల చేయడానికి కసరత్తు జరుగుతుందన్నారు. దీర్ఘకాల ఉత్పత్తులు, సమాగ్రాభివృద్ధికి కృషి చేసిందన్నారు. మంగళవారం నేషనల్‌ స్టాక్‌ ఎక్సేంజీ నిఫ్టీలో రోజంత ఒత్తిడికి గురి అయి 5.10 శాతం లేదా రూ.177.60 విలువ కోల్పోయి రూ.3,304.75 వద్ద ముగిసింది. ఉదయం రూ.3,488 వద్ద ప్రారంభమైన సూచీ ఓ స్థాయిలో ఏకంగా రూ.3,517.95కి ఎగిసినప్పటికీ మరో దశలో కనిష్టంగా రూ.3,290.10 వద్ద ట్రేడింగ్‌ అయ్యింది
మీ స్నేహితులకు రికమెండ్ చెయ్యండి